6.4.2022
DA
Den Europæiske Unions Tidende
C 152/1
I (Beslutninger og resolutioner, henstillinger og udtalelser)
UDTALELSER
DET EUROPÆISKE ØKONOMISKE OG SOCIALE UDVALG EØSU'S 565.
PLENARFORSAMLING — INTERACTIO, 8.12.2021-9.12.2021
Det Europæiske Økonomiske og Sociale Udvalgs udtalelse om »detailvirksomheders muligheder for digital omstilling og de europæiske forbrugeres fordele heraf« (Initiativudtalelse) (2022/C 152/01)
Ordfører: Felipe MEDINA MARTÍN
Plenarforsamlingens beslutning
25.3.2021
Retsgrundlag
Forretningsordenens artikel 32, stk.
2 Initiativudtalelse
Kompetence
Sektionen for Det Indre Marked, Produktion og Forbrug
Vedtaget i sektionen
18.11.2021
Vedtaget på plenarforsamlingen
9.12.2021
Plenarforsamling nr.
565
Resultat af afstemningen (for/imod/hverken for eller imod)
190/1/4
1.
Konklusioner og anbefalinger 1.1.
Det Europæiske Økonomiske og Sociale Udvalg (EØSU) glæder sig over, at detailsektoren i revisionen af den europæiske industristrategi, som for nylig blev fremlagt af Kommissionen, betragtes som et strategisk økosystem for den europæiske genopretning.
EØSU mener, at økosystemtilgangen udgør en passende ramme, som på den ene side afspejler de komplekse forbindelser mellem sektorer og virksomheder på det indre marked i en given værdikæde og på den anden side behovet for at støtte dem i at tage den digitale omstilling og bæredygtighedsomstillingen til sig og bidrage til genopretningsstrategien.
EØSU bemærker betydningen, diversiteten og omfanget af de initiativer, som detailvirksomheder har taget for at støtte den grønne og den digitale omstilling ved at investere i nye teknologier for at imødekomme nye forespørgsler og behov fra kundernes side.
1.2.
Den europæiske detailsektor, som er den største private arbejdsgiver i Europa, står midt i en digital omstilling, som er blevet accelereret drastisk af covid-19-pandemien.
Den digitale omstilling indebærer en grundlæggende ændring af forretningsmodellerne inden for detailhandel, men den ændrer også interaktionen med kunderne, og de mest succesrige virksomheder integrerer gnidningsløst online- og offlinemiljøet til en multikanal.
EØSU har bemærket, at to tredjedele af alle detailvirksomheder ikke havde onlineoperationer før covid-19, og at pandemien har vist, hvor vigtigt det er for mange virksomheders overlevelse at have en multikanalstrategi, navnlig — men ikke kun — for SMV'er.